## El Consell col·labora amb Aidimme per a desenrotllar solucions constructives en el marc de l’impuls a l’especialització intel·ligent

*** La Generalitat destina 270.000 euros per a impulsar un projecte que permet millorar el comportament de productes de fusta sostenibles destinats al sector de la construcció**

El Consell ha autoritzat un conveni de col·laboració entre la Conselleria d’Innovació, Indústria, Comerç i Turisme i l’Institut Tecnològic Metal·lomecànic, Moble, Fusta, Embalatge i Afins (Aidimme) en el marc de les actuacions en especialització intel·ligent per a 2024.

En concret, el ple ha aprovat l’aportació de 270.000 euros per a donar suport al projecte PREALCLT, consistent a desenrotllar solucions constructives millorades amb implantació d’una metodologia de control de qualitat i monitoratge a escala pseudoreal en entorns adversos.

L’objectiu d’esta actuació és promoure el finançament de programes i activitats d’innovació en col·laboració amb empreses amb la finalitat d’aconseguir la transformació del model productiu de la Comunitat Valenciana.

Cal recordar que en 2023 Aidimme va elaborar el projecte AVANCLT, secundat també per la Generalitat, per a aprofundir en el coneixement i millorar el comportament dels taulers de CLT (*cross laminated timber*), elaborats a partir de fusta allistonada i el resultat és un panell o un tauler contralaminat encolat de fusta massissa.

Ara, gràcies al conveni aprovat, es dona continuïtat al projecte i es realitzaran estudis a una escala superior de les mostres, amb la finalitat de contemplar una gamma més gran de paràmetres dependents de la fusta, junt amb el fet de simular una situació real.

Això permetrà disposar d’un demostrador en què el sector de la construcció, i el públic en general, puguen recaptar informació d’este material sostenible, no sols d’una manera visible, sinó també mitjançant les dades arreplegades durant el monitoratge d’esta demostradora.

El CLT té una sèrie d’avantatges tècnics i ambientals molt interessants que fomenten l’avanç en la construcció sostenible per la seua baixa petjada de carboni, la seua eficiència energètica i la seua òptima reciclabilitat, la qual cosa provoca l’ús creixent d’este en el sector de la construcció.

La Comunitat Valenciana compta amb un nombre elevat d’empreses dedicades a fer productes amb la fusta i, en l’actualitat, el CLT és un dels productes de fusta estructural de més valor econòmic en el mercat, especialment per la seua tecnificació i pel sector al qual està dirigit: el de la construcció.

Per tant, el Consell considera que la Comunitat ha d’aprofitar estes empreses i el seu coneixement de la fusta per a tindre un pes específic en la fabricació d’este producte d’alt valor afegit amb la finalitat d’incrementar la competitivitat del sector valencià de la construcció i de la fusta mitjançant l’ecoinnovació.

Fecha: 29/08/2024